L’Esplai Les Sitges se’n va d’acampada a la localitat de Navalón
2025-07-24

L’Esplai Les Sitges ha començat el curs 2016/17 amb molta força i amb un programa d’activitats que cada dissabte fomenta l’educació en valors, a través de l’animació sociocultural cobrint el temps lliure dels xiquets i joves de Burjassot.

En aquesta ocasió, els coordinadors de l’Esplai volen que les xiquetes i els xiquets que el componen estiguen en contacte directe amb la naturalesa, gaudisquen a l’aire lliure, puguen realitzar rutes en plens pulmons verds i, perquè no, veure els estels. Tot açò és el que podran fer en l’acampada de cap de setmana organitzada per l’Esplai que tindrà lloc els dies 12 i 13 de novembre a la localitat de Navalón.

El preu de l’acampada és de 20,5€ per a tots els participants i les inscripcions es poden realitzar, de manera presencial en el Servei d’Informació de la Casa de Cultura, prèvia cita, o a través de la Seu Electrònica de la Casa de Cultura. En tots dos casos, la data límit de les inscripcions és el 7 de novembre.

Juntament amb el pagament de l’acampada, s’ha de presentar emplenada i signada l’autorització que facilitaran als pares i mares en el moment de la inscripció i si el xiquet o xiqueta no pertany a l’Esplai s’haurà d’adjuntar una còpia de la targeta SIP.

El dissabte 5 de novembre a les 17:30 h en la Casa de Cultura es realitzarà una reunió informativa per a donar a conéixer totes les dades de l’acampada a aquelles famílies que hagen apuntat als seus fills.